પેલી જૂની હિન્દી ફિલ્મના ડાયલોગની જેમ આ દુનિયામાં બે પ્રકારના લોકો વસે છે ફેસબુકનો ઉપયોગ કરનારા અને ફેસબુક વિશે સાંભળ્યું હોય એવા. ફેસબુકની સાઇટ કહે છે કે છેલ્લા ૩૦ દિવસમાં ફેસબુક પર એક્ટિવ હોય તેવા ૫૦૦ મિલિયન યુઝર્સ છે. બિનસત્તાવાર રીતે, છેલ્લા ૩૦ દિવસમાં નહીં પણ જીવનમાં એક વાર ફેસબુકના ઓટલે જઈને બેઠા હોય એવા લોકોની સંખ્યા તો ૯૦૦ મિલિયન સુધી પહોચી હોવાનું કહેવાય છે, એટલે કે ૯૦ કરોડ એટલે કે એક અબજ કરતાં જરાક જ ઓછા (ભૂલચૂક લેવીદેવી, અખબારોમાં હજારો કરોડનાં કૌભાંડોના સમાચાર વાંચી વાંચીને આંકડાની બાબતમાં મગજ બહેર મારી ગયું છે).